Kommissionens forordning (EF) nr. 1194/2002

af 3. juli 2002

om ændring af forordning (EØF) nr. 2234/92 om gennemførelsesbestemmelser for støtten til konsum af friske mejeriprodukter fra Madeira

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1453/2001 af 28. juni 2001 om særlige foranstaltninger for visse landbrugsprodukter til fordel for Azorerne og Madeira og om ophævelse af forordning (EØF) nr. 1600/92 (Poseima)(1), særlig artikel 15, stk. 5, og

ud fra følgende betragtninger:

(1) Støttebeløbet for konsum af mejeriprodukter, der er fremstillet på Madeira, blev i artikel 15 i forordning (EF) nr. 1453/2001 fastsat til 12 EUR pr. 100 kg sødmælk leveret til mejeriet. Støtten ydes for konsum af mejeriprodukter af komælk, der produceres lokalt, i det omfang, det er nødvendigt for øgruppens forbrug, der vurderes periodisk. Efter samme artikel kan der til lokalt forbrug på Madeira også fremstilles UHT-mælk på basis af mælkepulver med oprindelse i Fællesskabet, for så vidt denne foranstaltning sikrer indsamling og afsætning af den lokalt producerede mælk.

(2) Øgruppens konsumbehov anslås til højst 4000 tons, hvad der svarer til det loft for den lokale produktion, under hvilket den ordning med tillægsafgifter for producenter af komælk, der er fastsat i Rådets forordning (EØF) nr. 3950/92 af 28. december 1992 om en tillægsafgift på mælk og mejeriprodukter(2), senest ændret ved Kommissionens forordning (EF) nr. 582/2002(3), ikke anvendes på Madeira. Den mængde mælk, for hvilken den støtte, der er fastsat i forordning (EF) nr. 1453/2001, udbetales til mejerier for produkter, som fremkommer ved forarbejdning af mælk, der er produceret lokalt, bør derfor begrænses til 4000 tons.

(3) Bestemmelserne for afsætning af frisk komælk produceret på Madeira, der modtager støtten til konsum, og den minimumsmængde, som skal iblandes rekonstitueret UHT-mælk bestemt til lokalt konsum, bør fastlægges nærmere. En iblandingsmængde på mindst 15 % synes at være tilstrækkelig til at sikre indsamling og afsætning af den lokale produktion.

(4) Kommissionens forordning (EØF) nr. 2234/92(4), ændret ved forordning (EF) nr. 1802/95(5), bør derfor ændres tilsvarende.

(5) Bestemmelserne om støttebeløbet og de støtteberettigede produkter findes i forordning (EF) nr. 1453/2001, og nærværende forordning bør derfor anvendes fra den dato, hvor nævnte forordning trådte i kraft.

(6) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Mælk og Mejeriprodukter -

UDSTEDT FØLGENDE FORORDNING:

Artikel 1

I forordning (EØF) nr. 2234/92 foretages følgende ændringer:

1) Artikel 1, stk. 1, affattes således: "1. Den støtte til konsum af friske mejeriprodukter produceret på Madeira, der blev indført ved artikel 15, stk. 2, i forordning (EF) nr. 1453/2001, udbetales for en mængde på højst 4000 tons sødmælk for en periode på tolv måneder."

2) Artikel 1, stk. 2, affattes således: "2. Den mælk produceret på Madeira, der modtager den i stk. 1 nævnte støtte, skal anvendes fuldt ud ved fremstillingen af mejeriprodukter på stedet og udelukkende være bestemt til lokalt konsum."

3) Som artikel 1a indsættes: "Artikel 1a

Rekonstitueret UHT-mælk, jf. artikel 15, stk. 4, i forordning (EF) nr. 1453/2001, skal indeholde mindst 15 % lokalt produceret frisk mælk."

4) Bilaget udgår.

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Den anvendes fra den 1. juli 2001.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 3. juli 2002.

På Kommissionens vegne

Franz Fischler

Medlem af Kommissionen

(1) EFT L 198 af 21.7.2001, s. 26.

(2) EFT L 405 af 31.12.1992, s. 1.

(3) EFT L 89 af 5.4.2002, s. 7.

(4) EFT L 218 af 1.8.1992, s. 102.

(5) EFT L 174 af 26.7.1995, s. 27.